
AV MORTEN STRØKSNES


New Public Management (NPM) er et svært vidt begrep som har vært benyttet for å beskrive en rekke reformer innenfor offentlig sektor siden 1980-tallet. På grunnlag av innsikter fra public choice og bedriftsledelse forsøker New Public Management å øke effektiviteten innenfor offentlig sektor (…). En sentral hypotese innenfor New Public Management er at mer markedsorientering vil lede til et mer kostnadseffektivt tilbud av offentlige goder uten at dette vil ha negative bieffekter på andre vurderinger.



Slik starter den norske Wikipedia-artikkelen om NPM. Faktisk er fenomenet omtalt på kun ni forskjellige språk i nettleksikonet. Et sjeldent dyr som kjempeblekkspruten, som vi knapt vet noe som helst om (sugekoppene kan bli over 20 cm i diameter og har tenner), er viet artikler på trettifem språk.

NPM er faktisk en slags kjempeblekksprut som holder de lange tentaklene sine rundt norsk offentlig sektor. Gjennom konkurranseutsetting, internfakturering, stykkprisfinansiering, fiktiv måloppnåelse og liknende prinsipper skulle det offentlige bli mer dynamisk og lønnsomt. NPM har utvilsomt endret Norge, men de «negative bieffektene» er ofte katastrofale. Det handler om hvordan offentlig sektor er organisert, hva vi tenker og føler om det offentlige og fellessskapet – og om det norske språket. Boken du holder i hånden, er ett av bevisene på dette.

I møtet med offentlige institusjoner og etater er vi ikke kunder, men borgere i et fellesskap. Bibliotek- eller sykehussjefer er ikke konsernledere, men offentlige tjenestemenn eller kvinner. I hvert fall var det slik i min barndom og ungdom. Å arbeide for det offentlige krevde en viss lojalitet, og man måtte følge en innarbeidet byråkratisk etikk.

Offentlige institusjoner anses i dag som bedrifter som skal styres etter samme modell som private bedrifter. Lederne tenker ikke på seg selv som folkets tjenere. Staten er blitt en beiteplass for visjonære karrierister som ser seg selv som unike lederbegavelser. De arbeider innenfor det som nå fortjener betegnelsen «det offentlige næringsliv». De har visjoner og snakker et språk som inntil nylig var ukjent.

Den nye offentlige ledelsesklassen har utviklet en sterk indre solidaritet. De snakker språket NPM, som i teorien dreier seg om rasjonell målstyring, resultatorientering og økt effektivitet. I praksis blir resultatet lett mer byråkrati, ansvarsfraskrivelse, hemmelighold, økte kostnader og forkrøplede ideer om fortjeneste og lønnsomhet innenfor statlige virksomheter. Omdømme, mediestrategier og triksing med tall blir viktigere enn å utføre godt arbeid i virkelighetens verden.

Gjennom manipulasjon av språket opphøyes ledere til personer med mystiske egenskaper. Disse egenskapene er ikke knyttet til kunnskap om virksomheten, men til ledelsesfilosofien ledere har lært på kveldskurs hos BI. NPM er i høy grad et språklig fenomen. Det handler tilsynelatende om å informere, men virkningen er ofte å desinformere. Virkeligheten pyntes på eller dekkes til, gjennom markedsføring, reklame og tomme floskler. Det offentlige språket er i ferd med å slite sine fortøyninger til virkeligheten.

Når offentlige institusjoner tror de er private bedrifter som skal betjene oss serielt, som enkeltindivider og kunder, skjer det mystiske, ja, til og med skumle, ting. Utgangspunktet for denne boken er et godt eksempel. Dette er en slags ordbok som skal lede folk gjennom det helseskadelige og nedbrytende offentlige språket med opphav i NPM. Det startet med at et helseforetak i Norge ba ulike institusjoner om å innrapportere sin biomasse. I full forvirring ble helseforetaket kontaktet av en av denne bokens forfattere, og svaret var at de ønsket å vite «antall pasienter på venteliste».

For øvrig er ordet sykehusledere vanligvis benytter når de snakker om pasienter på venteliste, ikke «biomasse», men «ordrereserver». Høres ikke det langt mer betryggende ut?

Ved sykehusene har NPM hatt spesielt negative konsekvenser, noe Ordbok for underklassen bevitner. Leger ved Ullevål Universitetssykehus må forholde seg til seks ulike administrative nivåer. Sykehusene satser på «lønnsomme» sykdommer. Det er avslørt graverende eksempler på «ventelistetriksing», noe som skal sikre sykehusene større «fortjeneste». Skandalene rundt dette de senere årene har utvilsomt ført til unødvendige dødsfall, som et resultat av utsatte innkallelser. Flere sykehus har vært, eller er, under etterforskning for denne triksingen. Lederne som er under etterforskning, har en tendens til å bli sparket videre, eller til og med oppover, i det samme systemet.

Noe lignende pågår innenfor psykiatrien. Politikerne bevilget for eksempel for et par år siden store ekstramidler til behandling av «lettere psykiske lidelser». Forskere hadde funnet ut det åpenbare: Gevinsten for samfunnet er stor hvis de som lider av slike raskt kommer seg tilbake i arbeid.

De som påtok seg behandlingen av denne prioriterte gruppen, fikk dobbelt betalt fra staten. I Vestfold tok den offentlige psykiatrien hele denne ekstrapotten. Men der var mangelen på psykiatere fra før allerede så stor at de ikke greide å utføre sine lovpålagte oppgaver. Hvordan skulle de kunne behandle alle de nye pasientene, unnskyld: kundene, når kapasiteten allerede var sprengt? Jo, ikke-kvalifisert personale stepper inn. Når lavtlønte utfører oppgavene til høytlønte, «tjener» sykehusene og polioklinikkene nemlig store penger. Man har naturligvis funnet et vakkert ord for å beskrive denne metoden for å tjene/spare penger. Den kalles «tverrfaglighet». I realiteten innebærer «konsultasjonen» at en ikke-kvalifisert person holder et sykt menneske i hånden mens begge ser på klokka. Direktørene kan vise til økt produksjon og inntjening for sitt helseforetak.

For å oppnå ønsket resultat på papiret manipuleres data – og media – systematisk og bevisst. Ledelsesbedriftene bruker kreativiteten på å skape et glansbilde av bedriftens «avkastning» og «produktivitet». Det gjelder å unngå det de kaller «negative suksessfaktorer» – tidligere kjent som sannheten. De offentlige ledelsesbedriftene produserer en endeløs mengde «strategidokumenter» og evalueringer.

«Kvalitetsreformen» på universitetene handlet ikke om kvalitet, men om inntjening og gjennomstrømning. Suksess måles nå ut fra hvor fort man greier å kvitte seg med studentene, ikke hva de kan når de går ut av porten siste gang. Universitetene produserer ikke forskning og undervisning på høyt nivå. De produserer studiepoeng gjennom rask gjennomstrømming.

Fordi universitetene må late som om de konkurrerer fritt om studentene, bruker de over en halv milliard – 600 forskerårsverk – på reklame. Den lille andelen ansatte som ennå kan drive med forskning, bruker store deler av tiden på å skrive «anbud» til offentlige oppdragsgivere. Universitetet i Oslo har for øvrig hatt en eksplosiv økning av høyere administrative ansatte.

Også lærerne i skolen bruker stadig mer tid på møter, utfylling av skjemaer og rapportering rundt måloppnåelse, ifølge rapporten fra det såkalte «Tidsbruksutvalget» (2010). Undervisning og faglig oppfølging lider også her. Lærerne har i høy grad mistet innflytelsen over sin egen arbeidsplass.

Bibliotekarenes jobb er å formidle kunnskap og informasjon gratis til folket. Men selv bibliotekarer som jobber ved små bibliotek, må lage handlingsplaner, mål, delmål og spreke «visjoner». Det handler i realiteten om å manipulere ord for å tilfredsstille de språkspillene som er funnet opp av den nye ledelsesklassen. Om de ikke er med på leken, vil de bli straffet i budsjettene.

Justisminister Grete Faremos redegjørelse under Stortingshøringen om 22. juli høsten 2012 var et ufrivillig glansnummer i NPM-språkbruken. Ministeren som har ansvaret for sikkerhet og beredskap, skulle informere Stortinget og det norske folk om den mest alvorlige terrorhendelsen i landets historie – og om veien framover.

Det hun sa, tilhørte det norske språk, men likevel snakket justisministeren et ukjent tungemål. Først ved tredje gjennomlesning greide jeg å identifisere språket: Justisministeren snakker NPM.

Faremo brukte ord som «styringsdialog», «håndhevelsesbistand», «resultatreform», «samhandlingsprosedyrer», «samhandlingsreformer» og «sektorovergripende utfordringer». Ingen vet hva ordene egentlig betyr, men de høres imponerende ut for barn – og Faremos språk gjør oss alle til barn. Vi blir sittende rastløse på stolen og får lyst til å gå ut og leke. Det er også meningen, for bak røykteppet av fraser skjuler det seg et stort ideologisk alvor.

I tråd med NPMs logikk, der den store lederen er den suverene og visjonære eneren som holder en organisasjon oppe, snakket Faremo masse om ledelse: «Det er et lederansvar å skape bedre samsvar mellom ord og handling.» Det skulle nå bli mer «resultatorientert lederskap», for Faremo hadde satt «forsterket lederansvar og endringsledelse på dagsorden». Faremo ville ha «ledelsesoppmerksomhet knyttet til resultater». Dessuten hadde direktoratet «utviklet en ny lederplattform». Hun fortsatte: «Et forsterket fokus på ledelse er nødvendig. Et viktig budskap i denne plattformen er betydningen av klare mål og resultater.»

Hvem er de dårlige lederne vi har hatt fram til nå? Og hvem er de nye lederne som med sine glitrende lederegenskaper skal få de statlige organisasjonene til å skinne? Grete Faremo brukte alle kodeordene for en ideologi som har brakt det offentlige ned på knærne. Det hun presenterte, er derfor ikke løsningen på krisen, men selve problemet.

Foretaksmodellen som er innført gjennom NPM, gjør det ofte lett for den nye ledelsesklassen å tilrane seg fellesverdiene, selv innenfor lovens rammer. Siden de offentlige bedriftene har «forretningshemmeligheter», holdes deres gjøren og laden mest mulig skjult. Når disse granskes og blir nødt til å åpne døra på gløtt, er det sjelden noe pent syn.

Men også når systemet fungerer normalt, får vi grunn til å klø oss i hodet, før vi rister på det. Ta den såkalte Entra-saken som sprakk senhøsten 2012. Det statlige eiendomsselskapet Entra forvalter eiendommer til 23 milliarder. Mange av de fineste offentlige eiendommene er i deres portefølje. Entra leier ut eiendom til offentlige leietagere, og blir mer lønnsom jo dyrere de er, noe som øker bonusen til Entra-lederne. De har derfor selvsagt en voldsom «lønnsomhet» og så seg blant annet råd til å sponse ishockeyklubben Vålerenga med 24 milloner. Administrasjonsutgiftene har økt fra 40 millioner i 2001 til 186 millioner i 2011. Selskapet Entra har i dag 150 ansatte, og 51 har sjefstitler.

Bråket startet da Rune Olsø ble utnevnt til direktør, etter at noen hadde snakket sammen, og kuppet styret. Olsø er en lavt utdannet kommunearbeider fra Trondheim, og skulle motta en årslønn på 4 millioner kroner.

Nå blir Entra kanskje privatisert. For mens staten kjøper opp eiendommer over hele verden, selges det meste unna her hjemme. Olsø er bare en enkelt representant for den nye type offentlige ledere. Det finnes tusener av dem. Fellestrekkene er: De har overtatt ansvaret fra politikerne. De har mye høyere lønn enn statsministeren. De har sjelden eller aldri noen utdannelse eller fagkunnskap fra virksomheten de leder – men mange «ledelseskurs» som glinser lang vei av akademisk middelmådighet. Dette er statens nye konger. Det som engang var «staten», er nå et konglomerat av lignende foretak. En gang kom staten og det private fra hver sin klode. Så begynte offentlig sektor å herme etter det private næringsliv. Nå framstår de stadig mer som tvillinger.

Hvordan kunne dette skje? De som innførte dette systemet, har endret Norge mer enn politikere som Jens Stoltenberg, som utvilsomt har vært den største pådriveren for NPM. Han skjønner hva det dreier seg om. Som sosialøkonom og statsminister har han lukket øynene og håpet det skulle gå bra. Hans reformvillige venner og klaner i Finansdepartementet og Administrasjonsdepartementet har dermed kunnet bedrive nakenbading i NPM-ideologien.

I 2012 begynte avisene å skrive lange artikler om ideologien som har erobret det offentlige, altså NPM. Debattene tok av på sosiale medier. Politikerne begynte å få spørsmål. De ble svar skyldige, for NPM synes å ha ramlet ned fra himmelen, og ingen vil vedkjenne seg ansvaret. Men ansvaret ligger og venter.

La oss håpe 2013 blir et enda dårligere år for NPM. Og at Ordbok for underklassen bidrar til det.

